謝惠補之送梁杲墨
作者：袁說友
朝代：宋

paragraphs: 江南黟歙千峰長，盤紆融結百鳥頏。
鍾靈孕秀山之玉，中有石墨時伏翔。
曹公萬斤如贏糧，士龍二螺石髓香。
人間那得掣筆郎，此物我亦成空囊。
松煤僅貯陳玄光，磨楯未辦文檄梁。
知公腹稿誇成章，夢中盈袖方櫝藏。
仲將一點容升堂，佳哉秀句來一方。
愧我學書臨池旁，幸公瓊報毋相忘。